text: Fængselsstraf for vold mod sønner
  13 januar 2012 kl. 08.51
  Højesteret har idømt en 54-årig mand fra Vejen 15 måneders fængsel for vold mod sine tre sønner gennem hele deres opvækst.
  Dermed skærpede Højesteret Landsrettens dom på ti måneders fængsel. I byretten blev han idømt fængsel i to og et halvt år.
  Den ældste dreng anmeldte i 2010 faren til politiet. På det tidspunkt var sønnen 19 år.
  Volden stod på gennem størstedelen af de tre sønners opvækst. Drengene har forklaret, at de blev slået i ansigtet og på kroppen, revet i ørerne og i nakken og slået med bælte.
  Nogle gange blev de truet til at sidde på et flisegulv med knæene hvilene på deres egne hænder, og kom de til at sige noget grimt, blev der puttet chilipeber i munden på dem.
  
  Trusler mod hustruen
  Manden blev også dømt for trusler mod sin hustru. Han truede med at smadre og dræbe hende.
  Han mødte sin danske hustru, da hun som ung var i Portugal.
  Højesteret afviste anklagerens krav om at udvise manden fra Danmark.
  Se hele dommen på domstolenes hjemmeside.
  